1Orwo Yesu yamazire kwegesa abegesibwabe 12, yarugayo, yagya kwegesa n'okuranga omu bigo byabo. 2Yohana kayayemire jela akahulira okwo Yesu yabaire nakora, yatuma abegesibwabe 3namubaza ati, «N'iwe ogwo ali w'okwija, anga tutegeleze ondijo?» 4Yesu abahorora ati, «Mugende mugambire Yohana ebyo mulikubona n'ebyo mulikuhulira kaanya aka: 5empume nizihumuruguka, abalema nibatambuka, ababembe nibezibwa, n'abaigazi b'amatwi nibahulira, abafu nibahimbuuka kandi n'abanaku nibatonwa evangeli. 6Kandi muberwa atalikundengeshanyia.» 7Kabagenzire, Yesu abanza kufumolera embaga ahali Yohana ati, «Omw'irungu mubaire mugire kulebayoki? Orubingo orulikuchundwa omuyaga? 8Mutwetweyoki? Kubona omuntu ajwete emyendo elikutelera? Leba, abajwete emyendo elikutelera bali omu maju g'abakama. 9Ahosi mubaire mutwetweyoki? Kubona omurangi? Ego, kambagambire, nangu alikushagaho omurangi. 10Ogu niwe yahandikirweho ati, ‹Leba natuma entumwa yange ekwebembere, niwe arakushemeleza omuhanda otakaizire.› » 11«Nimbagambira amazima, omu bantu bona abakazairwe abakazi takazokwagamu ow'okukira Yohana Omubatiza; kyonkai kandi araba ali muke bwoli omu bukama bw'omw'iguru ogwo nashaga Yohana Omubatiza. 12Kwema omu biro bya Yohana Omubatiza kugoba mwaha obukama bw'omw'iguru bugingiziibwe muno, n'abalikubugingiiza nibabutahamu rwamani. 13Abarangi bona n'Amateka bakaranga kugoba ahali Yohana. 14Kamuraba nimwikiliza ekigambo eki, Yohana niwe Eliya aragiirwe kwija. 15Aina amatwi g'okuhulira ahulire.» 16«Omuzarwa ogu ngushushanise naki? Nigushusha abaana abashuntamire omu katare nibeta abazani bataahi babo bati, 17‹Twabatelera emilere, timwazina, twatongya, timwachura.› » 18«Yohana akaija atalikulya anga kunywa, bagamba bati, ‹Aina sitani.› 19Omwana w'Omuntu yaija nalya, nanywa, bagamba bati, ‹Leba ogu aina omururu, ntamiizi, mutahi w'abashoza n'abafakare!› Kyonkai amazima g'obumanyi gamanyikira aha bikorwa byabwo.» 20Aho Yesu abanza kwatikiraho ebigo ebyo yabaire akoleiremu ebikorwa by'amani, kuba tibayechulize, ati, 21«Olibona iwe Korazini! Olibona iwe Betisaida! Kuba ebikorwa by'amani ebikoleirwe omuli inywe kuba bibaire bikoleirwe omuli Tiro na Sidoni, bakubaire bajwete engunia, bayesiigire n'eijwi, bayechulize. 22Kyonkai mbagambire, aha kiro ky'eiramu, Tiro na Sidoni bilyemerwa kushaga inywe. 23Na iwe Kaperinaumu, nogonza kukanga aha iguru? Noija kunagwa omu rwota rw'omuliro. Enshonga ebikorwa by'amani ebyo wakoleirwe kabyakukoleirwe Sodoma, ekigo ekyo kyakubaire kiliho na mwaha. 24Kyonkai nkugambire, aha kiro ky'eiramu ensi ya Sodoma elyemerwa kushaga iwe.» 25Omu biro ebyo Yesu agamba ati, «Tata, Mukama w'eiguru n'ensi, ninkusiima, kubona ebigambo ebi obishelekire abaina obumanyi n'amagezi, kandi okabishurulira enkelemeke, 26nikwo, Tata, ekyo nikyo kyakushemeleire. 27Ebintu byona Tata akabintunga; mara taliho amanya Mwana shana Ishe, kandi na Ishe taliho amumanya shana Mwana n'owo Mwana agonza kushurulira. 28Mwije ahali inye inywena abalemirwe n'abasikiliirwe, ndabalemuura. 29Mwetweke enkomo yange, mwegere ahali inye, enshonga inye ngira obufura n'obwetohya, mara emyoyo yanyu erahumura. 30Nobona inye enkomo yange neyoroba, kandi omugugu gwange nigurahuka.»
Copyright
Learn More
lug_Latn zho_Hant eng_Latn